b'\n_START_ARTICLE_\nSimo Gr\xc3\xb6nroos\n_START_SECTION_\nPoliittinen ura\n_START_PARAGRAPH_\nGr\xc3\xb6nroos liittyi perussuomalaisiin vuonna 2006 ja oli mukana Teemu Lahtisen vaalikampanjassa eduskuntavaaleissa 2007. H\xc3\xa4n toimi Perussuomalaisten Nuorten p\xc3\xa4\xc3\xa4sihteerin\xc3\xa4 2009\xe2\x80\x932012. Nuorisoj\xc3\xa4rjest\xc3\xb6 my\xc3\xb6nsi Gr\xc3\xb6nroosille 1. luokan ansiomerkin vuonna 2016. Elokuussa 2018 Perussuomalaisten Uudenmaan piiri nimesi h\xc3\xa4net ehdokkaaksi eduskuntavaaleihin 2019. Gr\xc3\xb6nroos sai 2\xc2\xa0563 \xc3\xa4\xc3\xa4nt\xc3\xa4 eik\xc3\xa4 tullut valituksi. H\xc3\xa4n oli ehdolla my\xc3\xb6s europarlamenttivaaleissa 2019, joissa h\xc3\xa4n sai 3\xc2\xa0949 \xc3\xa4\xc3\xa4nt\xc3\xa4 eik\xc3\xa4 tullut valituksi. Gr\xc3\xb6nroos valittiin perussuomalaisten puoluesihteeriksi kes\xc3\xa4kuussa 2019.\n_START_SECTION_\nKuntapolitiikka\n_START_PARAGRAPH_\nGr\xc3\xb6nroos oli perustamassa Kirkkonummen Perussuomalaisia vuonna 2008. H\xc3\xa4n oli puolueen ehdokas Kirkkonummen kunnanvaltuustoon vuoden 2008 vaaleissa. Gr\xc3\xb6nroos sai 104 \xc3\xa4\xc3\xa4nt\xc3\xa4 ja p\xc3\xa4\xc3\xa4si varavaltuutetuksi. Vuoden 2012 kuntavaaleissa h\xc3\xa4net valittiin Espoon kaupunginvaltuustoon 205 \xc3\xa4\xc3\xa4nell\xc3\xa4. Gr\xc3\xb6nroos oli valtuustokaudella 2013\xe2\x80\x932017 Espoon teknisen lautakunnan puheenjohtaja. Kaudella 2017\xe2\x80\x932021 h\xc3\xa4net valittiin uudestaan Espoon teknisen lautakunnan puheenjohtajaksi. Vuoden 2017 kuntavaaleissa Gr\xc3\xb6nroos sai 523 \xc3\xa4\xc3\xa4nt\xc3\xa4 ja h\xc3\xa4net valittiin toiselle kaudelle Espoon kaupunginvaltuustoon.'